ሲሪላንካ ከኢትዮጵያ ጋር ያላትን ትብብር በማኑፋክቸሪንክ ዘርፉ አጠናክራ እንደምትቀጥል ገለጸች
በኢትዮጵያ የሲሪላንካ አምባሳደር ሱሚዝ ዳሳናያኬ ከዋልታ ቴሌቪዥን ጋር ባደረጉት ቆይታ እንደገለጹት በኢትዮጵያ ከ400 በላይ የሲሪላንካ ባለሐብቶች በማኑፋክቸሪንግ ዘርፍ ተሰማርተዋል፡፡ለአብነት ያህል ኢዝቤላ የካልሲ ማምረቻ እና ሂርዳራማኒ የልብስ ማምረቻ ኩባንያዎች የተሰኙት የሀገራቸው ኩባንያዎች ከ200 በላይ የሚሆኑ ሲሪላንካውያን ሰራተኞቻቸውን በሐዋሳ ኢንዱስትሪ ፓርክ ውስጥ ከትመው እየሰሩ እንደሆነ ገልጸዋል፡፡በቀጣይም የሲሪላንካ ባለሐብቶች በኢትዮጵያ የማዕድን ማውጣት ዘርፍ ለመሰማራት የሚያስችሏቸውን ቅድመ ዝግጅቶቻቸውን እያጠቀቁ እንደሆነ አምባሳደር ሱሚዝ አክለው ገልጸዋል፡፡የኢትዮጵያ ልዑካን ቡድን ወደ ሲሪላንካ በመጓዝ ሲሪላንካን የግብርና ምርቶች ማቀናበበሪያ፣ የጨርቃጨርቅ እንዱስትሪ እንዲሁም የቱሪዝም ኢንዱስትሪ ዘርፎች በመጎብነት ልምድ እንዲቀስሙና ኢትዮጵያ በተጠቀሱት ዘርፎች ያላትን ዕምቅ ሐብት ይበልጥ እንድትጠቀም የሚያስችል ዝግጅት በማድረግ ላይ እንደሆኑም አምባሳደሩ ጠቁመዋል፡፡ሲሪላንካ በኢትዮጵያ ኤምባሲ መክፈት መቻሏ በሁለቱ አገራት መካካል ያለውን ፖለቲካዊና ኢኮኖሚያዊ ትብብር ወደ ላቀ ከፍታ ለማድረስ እንደሚያስችልም ገልጸዋል፡፡አምባሳደር ሱሚዝ ኢትዮጵያ ያላትን ምቹ የኢንቨስትመንት አማራጮ በመጠቀም ሲሪላንካውያን ከኢትዮጵያ ጋር ቢሰሩ ውጤታማ እንደሚሆኑ ተናግረዋል፡፡ኢትዮጵያ እና ሲሪላንካ የጋራ የሚኒስትሮች ኮሚሽን ለመመስረት የሚያስችል የመግባቢያ ስምምነት ባለፈው ዓመት በአዲስ አበባ መፈራረማቸው ይታወሳል፡፡ሁለቱ ሀገሮች ዲፕሎማሲያዊ ግንኙነት የጀመሩት እንደ አውሮፓ ዘመን አቆጣጠር በ1972 ነበር፡፡  